text: Cavendish til gadeløb i Kolding efter touren
  30 juni 2015 kl. 12.54
  For fire år siden vandt han VM på dansk jord. Lige efter Tour de France stiller Marc Cavendish op i det nye professionelle gadeløb i Kolding. Også to andre fra årets tour er med i feltet: Jakob Fuglsang og Lars Bak.
  Gadeløbet køres tre dage efter afslutningen på Champs-Elysées.
  Den 30-årige Marc Cavendish og de øvrige skal køre på en tre kilometer lang rundstrækning i den indre by. Der er start og mål på Vejlevej.
  Cykelløbet køres som et gadeløb over 1 time plus 5 omgange på en 3 km rundstrækning. Løbet bliver meget tilskuervenligt med storskærme mm i målområdet, hvorfor vi forventer tusindevis af tilskuere langs ruten, skriver arrangørerne i en pressemeddelelse.
  Det tilføjes, at der er indgået en tv aftale med Tv3sport, som dækker løbet live fra start til slut.
  Den lokale filial af Spar Nord har fået ideen til løbet, som erstatter et gadeløb, som har været kørt i de sidste fem år. Også Kolding Kommune støtter løbet, som afvikles onsdag den 29. juli.
  